ACSH Gheorgheni, deţinătoarea trofeului, este prima echipă calificată în semifinalele Erste Liga la hochei pe gheaţă, după ce a trecut de UTE cu 4-0 în seria din sferturile de finală.
Harghitenii au câştigat, miercuri, la Budapesta, cu 6-2 (0-0, 5-1, 1-1), prin golurile marcate de Tamas-Robert Sarpatki, Sebastien Sylvestre (3), Matias Petteri Haaranen şi Christopher Bodo. Pentru gazde a punctat Maxim Szabo Racz.
Sport Club Miercurea Ciuc are acum 2-1 la general cu Budapest Jegkorong Akademia HC, după ce s-a impus cu 4-3 (2-1, 2-1, 0-1), pe Patinoarul "Vakar Lajos".
David Levin a marcat toate golurile ciucanilor, în timp ce pentru oaspeţi au înscris Mark Schlekmann, Krisztian Nagy şi Evgheni Mozer.
DVTK Jegesmedvek şi Corona Braşov sunt acum la egalitate, 2-2, după ce maghiarii au câştigat cele două partide de la Braşov, iar Corona s-a impus în ambele partide de la Miskolc, în ultima cu 4-1 (0-0, 2-1, 2-0), miercuri seara.
Pentru braşoveni au marcat Daniel Koger, Sebastien Piche (2) şi Chase William Schaber, iar pentru gazde a punctat Justin Robert Bean.
Seriile se desfăşoară după sistemul cel mai bun din şapte partide, următoarele fiind programate pe 16 martie, la Braşov (pentru Corona) şi Budapesta (pentru Sport Club Miercurea Ciuc).
AGERPRES